'Hardloop vir Lise' om geld te kry vir prostese | Netwerk24
Deur Seugnet Van Zyl 11 Februarie 2017 07:19
Solidariteit daag die publiek uit om saam te kom hardloop vir Lise Brink sodat sý weer kan hardloop.
Brink se linkerbeen is onder die knie geamputeer ná 'n motorongeluk middel Desember waarin twee van haar vyf kinders dood is. Sy is eers vroeër vandeesweek uit die Unitas-hospitaal in Centurion ontslaan.
Haar man, Danie, is die hoof van Solidariteit Helpende Hand.
Annelize Brits van die #hardloopvirlise-veldtog sê hoewel die Brinks se mediese fonds ongelooflike bystand en ondersteuning gee, lê honderdduisende rande se uitgawes nog voor.
"As hoof van Solidariteit Helpende Hand, wat daagliks 'n reuseverskil in die lewe van duisende Suid-Afrikaners maak, is Danie gelief by die publiek."
Brits sê hy is 'n passievolle deelnemer aan uithouwedlope en 'n stigterslid van die Bo-Karoo-uithouwedren.
"Sy droom was dat Lise eendag sy draf-buddy sal wees. Met kinders wat tuisonderrig ontvang, was daar die laaste paar jaar nie veel tyd vir saam oefen nie, maar hulle het gereeld gedroom van die dag wanneer hulle saam hul tekkies vir 'n padwedloop kan aantrek."
Die personeel van Solidariteit wil graag dié droom, wat ver in die toekoms lê, help waar maak.
R480 000 sal nodig wees vir 'n prostese. Dit sluit in alle prostese tot by die finale weergawe en alle terapie wat nodig is om daarmee te leer loop.
Die "Hardloop vir Lise"-geldinsamelingsprojek is primêr gekoppel aan die Medihelp Sunrise Monster op Saterdag 4 Maart by die Harlequin-klub in Groenkloof, Pretoria. Deelnemers kan in drie kategorieë deelneem: oor 32 km, 10 km en 5 km. Die inskrywingsgelde is R40. Jy kan ook op backabuddy.co.za registreer waar ander jou deelname kan borg.